ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Φεβρουαρίου 1995 για το σχέδιο περιφερειοποίησης που υποβλήθηκε από την Πορτογαλία στο πλαίσιο του κανονισμού (ΕΟΚ) αριθ. 1765/92 του Συμβουλίου (Το κείμενο στην πορτογαλική γλώσσα είναι το μόνο αυθεντικό) (95/27/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση ενός καθεστώτος στήριξης των παραγωγών ορισμένων αροτραίων καλλιεργειών (1), όπως τροποποιήθηκε τελευταία από τον κανονισμό (ΕΚ) αριθ. 3116/94 (2), και ιδίως το άρθρο 16,

Εκτιμώντας:

ότι η Πορτογαλία κοινοποίησε στην Επιτροπή, στις 30 Σεπτεμβρίου 1992, ένα σχέδιο περιφερειοποίησης σε εφαρμογή του άρθρου 3 παράγραφος 3 του κανονισμού (ΕΟΚ) αριθ. 1765/92- ότι, μετά την απόφαση 93/121/ΕΟΚ της Επιτροπής της 23ης Δεκεμβρίου 1992 σχετικά με το σχέδιο περιφερειοποίησης που υπέβαλε η Πορτογαλία στο πλαίσιο του κανονισμού (ΕΟΚ) αριθ. 1765/92 του Συμβουλίου (3), η Πορτογαλία αναθεώρησε το εν λόγω σχέδιο- ότι, στις 21 Μαρτίου 1994, κοινοποιήθηκε στην Επιτροπή ένα νέο σχέδιο-

ότι από την εξέταση του νέου σχεδίου προκύπτει ότι η Πορτογαλία διατηρεί τα κριτήρια που ελήφθησαν προηγουμένως υπόψη για τις περιφέρειες στο νότιο τμήμα της χώρας με τα οποία καθορίζεται, βάσει προκαθορισμένης εθνικής ταξινόμησης των εδαφών, μια συγκεκριμένη απόδοση για κάθε γεωργική εκμετάλλευση σε συνάρτηση με τις εκτάσεις που την αποτελούν και για τις οποίες ζητείται αντισταθμιστική πληρωμή- ότι το εν λόγω σχέδιο δεν πληροί τα κριτήρια που προβλέπονται στο άρθρο 3 του κανονισμού (ΕΟΚ) αριθ. 1765/92-

ότι, εντούτοις, λαμβανομένων υπόψη των δυσκολιών εκπονήσεως ενός νέου σχεδίου, είναι σκόπιμο να επιτραπεί η εφαρμογή του υπάρχοντος σχεδίου για την περίοδο εμπορίας 1995/96-

ότι, εξάλλου, ο κανονισμός (ΕΚ) αριθ. 762/94 της Επιτροπής της 6ης Απριλίου 1994 για τις λεπτομέρειες εφαρμογής του κανονισμού (ΕΟΚ) αριθ. 1765/92 του Συμβουλίου όσον αφορά την παύση καλλιέργειας γαιών (4) προβλέπει την καθιέρωση, υπό ορισμένες προϋποθέσεις, ενός καθεστώτος που διασφαλίζει στους κατόχους γεωργικών εκμεταλλεύσεων οι οποίοι αναλαμβάνουν την υποχρέωση να παύσουν να καλλιεργούν ορισμένες εκτάσεις για περίοδο πέντε ετών, την πληρωμή της αντισταθμίσως που ισχύει τη στιγμή που αναλαμβάνουν την υποχρέωση- ότι το ευεργέτημα αυτό μπορεί να γίνει μόνο στο πλαίσιο ενός σχεδίου περιφερειοποιήσεως που ανταποκρίνεται στα κριτήρια που προβλέπονται στο άρθρο 3 του κανονισμού (ΕΟΚ) αριθ. 1765/92- ότι, κατά την ενδεχόμενη εφαρμογή της διατάξεως αυτής στην Πορτογαλία, η προβλεπόμενη αντιστάθμιση πρέπει να προσαρμοστεί συναρτήσει της αποδόσεως που έχει καθορισθεί στο πλαίσιο του νέου σχεδίου-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μεικτής Επιτροπής Διαχειρίσεως των Σιτηρών, των Λιπαρών Ουσιών και των Ξηρών Χορτονομών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Για την περίοδο εμπορίας 1995/96, η Πορτογαλία δύναται να εφαρμόσει προσωρινά, στις περιφέρειες του νοτίου τμήματος της χώρας, το σχέδιο περιφερειοποίησης που κοινοποίησε η Πορτογαλία στην Επιτροπή στις 21 Μαρτίου 1994, το οποίο βασίζεται στα ίδια κριτήρια ταξινόμησης των εδαφών με αυτά που ελήφθησαν υπόψη κατά την κατάρτιση του σχεδίου περιφερειοποίησης για την περίοδο εμπορίας 1993/94.

2. Για την περίοδο εμπορίας 1996/97, η Δημοκρατία της Πορτογαλίας υποβάλλει, πριν τις 31 Μαΐου 1995, ένα σχέδιο στο οποίο αναθεωρεί τις μεθόδους που προβλέπονται στην παράγραφο 1 σε συνάρτηση με τις διατάξεις του άρθρου 3 του κανονισμού (ΕΟΚ) αριθ. 1765/92.

Άρθρο 2

Σε περίπτωση εφαρμογής του άρθρου 5 παράγραφος 1 του κανονισμού (ΕΟΚ) αριθ. 762/94, η αντιστάθμιση που αναφέρεται στο εν λόγω άρθρο προσαρμόζεται συναρτήσει της αποδόσεως που έχει καθορισθεί στο πλαίσιο του νέου σχεδίου περιφερειοποιήσεως που θα υποβληθεί σύμφωνα με το άρθρο 1 παράγραφος 2 της παρούσας απόφασης.

Άρθρο 3

Η Κοινότητα δεν δεσμεύεται από χρηματοδοτική άποψη σε περίπτωση πρόσθετων δαπανών που υπερβαίνουν εκείνες που απορρέουν από την εφαρμογή της παρούσας απόφασης.

Άρθρο 4

Η παρούσα απόφαση απευθύνεται στη Δημοκρατία της Πορτογαλίας.

Βρυξέλλες, 9 Φεβρουαρίου 1995.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 181 της 1. 7. 1992, σ. 12.

(2) ΕΕ αριθ. L 330 της 21. 12. 1994, σ. 1.

(3) ΕΕ αριθ. L 48 της 26. 2. 1993, σ. 63.

(4) ΕΕ αριθ. L 90 της 7. 4. 1994, σ. 8.